Smiljan Čekada 1 , prilog raspravi o shemi ”de sacra 
liturgia” (kasnije konstituciji Sacrosanctum Concilium ) 2 

Kako nisam stručnjak za liturgijske znanosti ispočetka nisam namjeravao 
sudjelovati u raspravi o shemi De sacra liturgia koja se predlaže koncilskim 
očima. 

No, kako su mnogi govornici izrazili gledišta koja su mi se manje svidjala, 
odlučio sam da iznesem i svoje mišljenje koje se više odnosi na opći smisao 
tih gledišta, nego na pojedine točke 2. poglavlja sheme. 

Imam naime dojam, da su neke izjave koje smo na koncilu čuli — o jeziku 
na kojemu se služi misna žrtva, o primanju pričesti pod obje prilike te sakra- 
mentalnoj koncelebraciji — češće formulirane nepromišljeno, bez ozbiljnog 
razmatranja, služeći se govorničkom vještinom pa čak i s okusom dema¬ 
gogije. Stvar o kojoj se radi je od velike važnosti, te o njoj treba raspravljati 
s ozbiljnosti koja je primjerena tim svetinjama. Liturgija mise nije nešto o 
čemu se raspravlja kao o nekoj predstavi za puk koja se mora ravnati prema 
ukusu gledalaca ili prema nestalnom i nesigurnom sudu većine. Svetinji 
treba pristupati s iznimnim poštovanjem i strahopočitanjem. “Skini obuću 
s nogu, jer je mjesto na kojem stojiš sveto!” (Izl, 3,5). 

Misna liturgija koja nam uprisutnjuje muku i smrt Gospodnju, svoj je 
današnji oblik dobila kroz stoljeća. Spontano i organski, polako, korak po 
korak — sasvim sigurno po djelovanju Duha Svetoga, koji je uvijek uz Crkvu 
Božju — ona se razvila iz svoje prvotne jezgre u današnji obred, pun ljepote 
i sklada, sposoban znakovima i riječima izraziti ono što znači i što sadrži. 

A evo sada mnogi traže da se obred promijeni kako u pouci tako i u 
samom kanonu. 3 Prema raznim prijedlozima koje smo čuli promjena naše 
mise bila bi tako korjenita da bi je jedva i prepoznali oni koji su navikli 
na nju onakvu kakva je dosad. Eto, jučer smo čuli prijedlog da se napusti 
svekoliki obred današnje liturgije Latinske Crkve i da se mjesto njega uvede 
novi 'ekumenski’ obred koji bi sastavili stručnjaci liturgičari svih kršćanskih 
konfesija po uzoru na Posljednju večeru. 

1 Smiljan Čekada biskup u Skopju, Banjoj Luci i Sarajevu, poznat po svom herojskom 
držanju prema vlastima za vrijeme i poslije Drugog svjetskog rata. Za svoje zauzimanje za 
progonjene Židove posmrtno mu je dodijeljen naslov 'pravednika medju narodima’. Ovaj 
prilog biskup Čekada nije mogao izreći u auli već ga je dostavio u pismenom obliku. 

2 Acta. Conc. Vaticani II - Periodus 1. 

3 ’(Rimski) Kanon’ je dotada i još na koncilu bila oznaka za "euharistijsku molitvu” 
koja je dotada bila jedinstvena u Zapadnoj Crkvi. 

Neovisno o svim ostalim aspektima trebalo bi imati pred očima psi¬ 
hološki učinak takve promjene. Ne će li vjernici, kojima je liturgija dosada 
bila stožerom čitave vjerske i nadnaravne sfere, jednako tako relativirati i 
sadržaje svoje vjere? 

Nemam ništa protiv toga da se obnove neke stvari u redu mise, ali toga 
neka bude malo, samo ono što je nužno da se vjernicima olakša učinkovito 
sudjelovanje. 

Slično moram reći i o latinskom jeziku na misi. Neki koncilski oci napali 
su ga na neprijateljski način. Nisam protiv prava posebnih liturgijskih jezika 
i obreda u istočnim crkvama kao u nekim drugima koje su su ta prava 
zakonito stekli. No nikad ne smijemo zaboraviti da je latinski zajednički 
i sveopći jezik Zapadne Crkve. To je jezik koji je mlijekom svojih prsiju 
hranio kulturu i civilizaciju Evrope i čitavog Zapada. Tom jeziku dugujemo 
nebrojena i neizmjerna dobra. A sada da se taj jezik posve izbaci iz svete 
liturgije? Valjda zato da se na nama ispuni riječ: “Othranio sam i odgojio 
sinove, a oni su me prezreli” (Iz. 1,2). Daleko od nas da učinimo takvo 
štogod i povrijedimo taj ures naše Crkve. 

Ako bi se pak to stvarno dogodilo onda će na slijedećem Ekumenskom 
Koncilu Duh Sveti ili morati ponoviti duhovsko čudo, kad je u Jeruzalemu 
sišao na apostole ili ce sići s neba da nas kazni za nasu nesmotrenost i zamrsi 
naše jezike, kao što je u Starom Svijetu učinio kaznivši one koji su se usudili 
graditi toranj babilonski. Meni se ovo drugo čini vjerojatnijim. 

Još jednom naglašavam: ne protivim se tomu da se dade više prostora 
narodnom jeziku u poučnim dijelovima mise. Ono što traži dobro duša 
neka bude vrhovni zakon katoličke zajednice! No baš u tomu i jest stvar: U 
čemu se sastoji dobro duša? Dobrohotno se odnositi prema svim strujanjima 
modernog života i popuštati svim zahtjevima današnje generacije? Dobro 
znamo, kakve se sve zablude šire današnjim svijetom, koje su pregnule ne 
samo da ovladaju gradjanskim društvom već da se uvuku i u Crkvu. A nije 
li mlada genaracija koja glasno zahtijeva totalnu promjenu svega a posebno 
vjerskog života ono što “danas jest, a sutra će se baciti u vatru” (Lk. 12,28) 
dok “istina Gospodnja ostaje u vijeke” (Ps. 117,2)? 

Na taj bi se način Crkva Katolička u vremenu kad ljudski rod, barem 
u svom zapadnom dijelu, 4 teži za jedinstvom na društvenom, političkom i 

4 tj. onom dijelu koji je u doba Koncila bio ’s ove strane komunističke željezne zavjese’, 
(op. prev.) 

ekonomskom polju, odrekla svoga već stečenog jedinstva da bi zadovoljila 
zahtjevima individualizma ili bolje rečeno bezobzirnog partikularizma te bi 
svela svoj ustroj — ne samo na području liturgije — na neke prastare i 
primitivne oblike. 

Sve nam dakle govori da u pitanjima vjerskog života postupamo oprezno 
i da trijezno važerno one prijedloge koji u ime bilo kakvih reformi, ne samo 
liturgijskih, kucaju na vrata Crkve. 

Toliko o misi. No ima i drugih stvari koje se gromoglasno najavljuju 
kao spasonosne novosti i kao takve bi se trebale uvesti u liturgiju latinske 
Crkve. Tako sakramentalna koncelebracija i pričest pod obje prilike. Koliko 
ja vidim te novosti jedva da će imati neko praktično značenje u duhovnom 
životu vjernika. Stoga ako bi Oci odlučili da se ta praksa stare Crkve uvede 
u pojedinim prilikama, neka bude kako oni odluče. Na to ne treba trošiti 
mnogo riječi. 

Na kraju neka mi se dopusti slijedeća opaska. Neki misijski biskupi 
rekoše da je latinski jezik posve stran njihovim vjernicima i da ga teško 
mogu naučiti. No svi ti biskupi — Indijci, Japanci, Afrikanci — ovdje gov¬ 
ore izvrsnim latinskim jezikom. Zaključak je očit: ako ga mogu naučiti ovi, 
zašto ne mogu i drugi? 

Na kraju sam svog govora. Svima nama na pouku naš je Gospodin 
izrekao prispodobu: “Svaki pismoznanac u kraljevstvu nebeskom sličan je 
kućedomaćinu koji iz svojih zaliha iznosi novo i staro” (Mt. 13,52). Neka 
zagovornici novog promisle: i staro! 

Prijevod s latinskog: K. Veselić 

